РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/190-21

31. мај 2021. године

Б е о г р а д

**З А П И С Н И К**

**СА СЕДМЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 14. МАЈА 2021. ГОДИНЕ**

 Седница је почела у 9.30 часова.

 Седницом је председавао председник Одбора др Муамер Бачевац.

 Седници су присуствовали: Андријана Аврамов, Дејан Стошић, Весна Стјепановић, Небојша Бакарец, Јелена Михаиловић, Нина Павићевић и Золтан Пек, чланови Одбора.

 Седници нису присуствовали чланови Одбора: проф. др Драгољуб Ацковић, Сандра Јоковић, Весна Недовић, Драгана Бранковић Минчић, Драгана Радиновић, Стефан Србљановић, Никола Кожовић, Александар Јовановић и Селма Кучевић.

 Седници су присуствовали заменици чланова Одбора: Виктор Јевтовић и Ивана Николић.

 Седници је присуствовала Гордана Чомић, министарка за људска и мањинска права и друштвени дијалог, са сарадницима: Мина Роловић-Јочић, Нина Митић, Александар Радосављевић, Ивана Јоксимовић, Светлана Ђорђевић и Александра Рашковић.

 Председавајући је констатовао да су испуњени услови за рад и одлучивање те је предложио следећи

Дневни ред:

1. Разматрање Предлога закона о изменама и допунама Закона о забрани дискриминације, који је поднела Влада (број 011-742/21 од 26. априла 2021. године), у начелу;
2. Разматрање Предлога закона о родној равноправности, који је поднела Влада (број 011-741/21 од 26. априла 2021. године), у начелу.

Председник Одбора је предложио да на основу члана 76. Пословника Народне скупштине Одбор обави заједнички начелни претрес о тачкама један и два предложеног дневног реда.

Одбор је једногласно ПРИХВАТИО да се обави заједнички начелни претрес о тачкама један и два предложеног дневног реда.

 Oдбор је једногласно ПРИХВАТИО предложени Дневни ред у целини.

 Пре преласка на рад по дневном реду Одбор је усвојио записник Шесте седнице Одбора.

 **ПРВА И ДРУГА ТАЧКА ДНЕВНОГ РЕДА:**

 **Гордана Чомић** је подсетила да је борба против дискриминације у Републици Србији започела доношењем Закона о спречавању дискриминације особа са инвалидитетом. Тај закон је 2003/2004. године отворио пут борби против дискриминације. Закон о борби против дискриминације је усвојен скоро пет година касније. Спречавање дискриминације је борба против предрасуда о другим људским бићима због тога што је неко различит јер је жена, особа са инвалидитетом, другачије сексуалне организације, другачијег етничког порекла, друге националности итд. Предрасуде је тешко разбити, али може се забранити понашање засновано на предрасудама и то је суштина оба закона. Закон о родној равноправности је у суштини промена улога и жена и мушкараца. Указала је на развој институција које се баве питањима родне равноправности у Републици Србији и АП Војводини, борбу жена за право гласа, поменула је пример Ксеније Аранасијевић која је прва жена докторка наука на Београдском универзитету, проблеме 90-их и њихов утицај на генерације мушкараца тада рођених. Такође је изнела став да Закон о родној равноправности није закон о правима жена, већ закон о женама и мушкарцима и он треба да створи амбијент за неке следеће генерације у коме ће мушкарци и жене бити равноправни. Пол је биолошка категорија, али све друго током нашег живота одређује друштво, оно формира улогу за жене и улогу за мушкарце које нису праведне. Те улоге неће саме од себе да се мењају како би били равноправни, већ томе треба да допринесе овај закон. Одредбе овог закона треба да мењају природу моћи, укључујући и физичку моћ, јер се уводе мере против насиља над женама.

Говорила је и о финансијским средствима потребним за примену овог закона, а то подразумева финансирање нових институција, а такође с обзиром на то да закон садржи упућујуће норме потребне су измене и бројних других закона, а то ће захтевати и финансијска средства, али и знање. Сва министарства ће у оквиру свог делокруга рада морати да воде рачуна како ће мере које примењују утицати на жене и мушкарце.

У складу са Законом о планском систему у припреми оба закона су учествовале све заинтересоване стране, невладине организације, струка, међународне организације и заједничким напорима се дошло до ових предлога закона.

Оба предлога закона треба да доведу до најбољих решења за оне за које се доносе и да буду алат за промену друштвених односа у Србији које су добре за све.

**Председник Одбора** је навео да су прописи о забрани дискриминације већ дужи период у примени и да је било неопходно да дође до измене законодавног оквира, као и да очекује озбиљну дебату у начелној расправи која ће довести до оптималног решења. Нагласио је да су предложени закони добар основ за даљи напредак у спречавању дискриминације, унапређења родне равноправности, спречавању насиља над женама као и спречавању укупног породичног насиља.

**Виктор Јевтовић** је напоменуо да су дешавања деведесетих година довела до проблема при одрастању младих људи и да је веома важно издвојити и образложити разлоге који су довели до тога да људи који су одрастали у то време немају разумевања за друге.

**Небојша Бакарец** је нагласио да се у јавности поводом предложених закона диже много мања бука него што је то био случај у неком претходном периоду, што је оценио као веома добро, и као разлог за то навео да се последњих девет година види константан помак унапред у погледу људских права, у погледу смањења подела и напетости у друштву, као и повећања воље за дијалогом и толеранције према мањинама у друштву. Истакао је да равноправност и забрана дискриминације представљају суштину предложених закона. Навео је и да је еволуција равноправности и еволуција појма дискриминације довела до термина „људски род“ која би требало да обухвати целокупно становништво.

**Гордана Чомић** је одговарајући на наводе у расправи о предлозима закона, напоменула да је контекст у којем расте једна генерација у друштву веома важна тема и да је одговорност генерације родитеља за околности у којима будућа генерација одраста и планира себи живот. Навела је да поменута еволуција равноправности и дискриминације може да има и успоне и падове и да је неопходна друштвена воља да се негују, одрже и унапређују добри процеси. У наставку излагања је истакла да је предложени закон део мозаика који ће унапредити и права мушкараца и права жена и нагласила да се наведени циљеви могу постићи само кроз равноправан дијалог.

Након завршене расправе, на предлог председника Одбора, Одбор је донео **одлуку да предложи Народној скупштини да прихвати Предлог закона о изменама и допунама Закона о забрани дискриминације, у начелу**. За известиоца Одбора на седници Народне скупштине одређен је др Муамер Бачевац.

На предлог председника, Одбор је донео **одлуку да предложи Народној скупштини да прихвати Предлог закона о родној равноправности, у начелу**. За известиоца Одбора на седници Народне скупштине одређен је др Муамер Бачевац.

 Седница је закључена у 10.15 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац